พนัส แอสเซมบลีย์

บริษัท พนัส แอสเซมบลีย์ จำกัด  หรือที่รู้จักในชื่อ พนัส เป็นบริษัทผลิตยานยนต์ รถพ่วง รถกึ่งพ่วง และผลิตอาวุธของไทย ตั้งอยู่ที่ ตำบลกุฎโง้ง อำเภอพนัสนิคม จังหวัดชลบุรี
ประวัติ.
บริษัท พนัส แอสเซมบลีย์ จำกัด เริ่มต้นขึ้นในปี พ.ศ. 2514 จากการประกอบธุรกิจยานยนต์ด้วยการนำไม้ต่อประกอบเป็นรถบรรทุกหกล้อ และรถบรรทุกสิบล้อสำหรับการบรรทุกข้าวและพืชผลทางการเกษตร ซึ่งใช้ไม้มะค่าเป็นวัตถุดิบหลักในการทำตัวกระบะ และใช้ไม้ประดู่ในการทำคานรถจากคุณสมบัติที่มีความเหนียว ต่อมาได้พัฒนารถรูปแบบเพิ่มเติม คือ รถดัมพ์ รถพ่วง รถเทรลเลอร์ และรถประเภทอื่น ๆ ในอุตสาหกรรมด้านการขนส่ง จากนั้นในปี พ.ศ. 2515 ได้เริ่มต้นผลิตรถพ่วงและรถกึ่งพ่วงรายแรกในประเทศไทย ซึ่งในระยะเวลานั้นยังไม่มีการใช้งานรถพ่วงในประเทศไทยเลย ต่อมาในปี พ.ศ. 2517 พนัส แอสเซมบลีย์ ได้เริ่มต้นผลิตแชสซีรถคอนเทนเนอร์พื้นเรียบและรถคอนเทนเนอร์เป็นรายแรกของประเทศไทย เนื่องจากความเปลี่ยนแปลงของรูปแบบการขนส่งผลผลิตการเกษตรจากการเทกอง เป็นรูปแบบของตู้คอนเทนเนอร์ ในปี พ.ศ. 2527 ได้ผลิตรถแบบโลว์เบทสำหรับการขนส่งสินค้าและเครื่องจักรกลหนักสำหรับการก่อสร้างอุตสาหกรรมขนาดหนัก และเมกะโปรเจกต์ต่าง ๆ
พนัส แอสเซมบลีย์ เริ่มต้นผลิตรถบรรทุกรถยนต์ (Car Carrier) เป็นรายแรกในประเทศไทยเมื่อปี พ.ศ. 2530 ร่วมกันกับ บริษัท ยานสยามขนส่ง จำกัด สำหรับการขนส่งรถยนต์ของ บริษัท บริษัทตรีเพชรอีซูซุเซลส์ จำกัด ถือเป็นอีกจุดเปลี่ยนสำคัญในการขนส่งรถยนต์จากเดิมที่ต้องใช้คนขับรถแต่ละคันไปส่ง เป็นการใช้รถบรรทุกรถยนต์ ซึ่งใช้ระยะเวลาในการวิจัยและพัฒนาเป็นเวลา 6 เดือน จากนั้นในปี พ.ศ. 2532 ได้พัฒนารถกึ่งพ่วงกระบะยกเท (แบบยกด้านหน้า) หรือ สืบเนื่องจากปัญหาระบบกระบอกไฮดรอลิกขาตั๊กแตนที่ไม่สามารถรองรับความยาวกระบะและน้ำหนักรถในการเท และปลอดภัยมากกว่า โดยรถประเภทนี้เสื่อมความนิยมลงจากวิกฤตค่าเงินบาททำให้ราคาสูงขึ้น และยืดหยุ่นน้อยกว่ารถกระบะยกเทแบบพ่วง ต่อมาในปี พ.ศ. 2539 ได้ผลิตแทงค์เหล็กและพัฒนาแทงค์อะลูมิเนียมโดยต่อยอดเทคโนโลยีจากอิตาลีให้น้ำหนักเบาลง ซึ่งพนัสเป็นบริษัทที่ผลิตและจำหน่ายรถแทงค์สูงสุดในประเทศ จากนั้นด้วยข้อกำหนดด้านกฎหมาย ทำให้มีการใช้งานน้อยลง
ในปี พ.ศ. 2544 พนัส แอสเซมบลีย์ ได้รับความต้องการจากลูกค้าระบบขนส่งจากออสเตรเลียที่ต้องการพัฒนาการขนส่งในประเทศไทย และต้องการใช้บริษัทของไทยในการผลิตรถให้ และบริษัทได้เดินทางไปดูงานรถ บี-ดับเบิล (B-Double) และผลิตรถต้นแบบในประเทศไทย ภายใต้แนววคิดที่เหมาะสมกับการใช้งานในประเทศไทยทุกมิติ ทั้งการขนส่ง การใช้งาน และกฎหมายพร้อมทั้งเสนอโครงการต่อหน่วยงานที่เกี่ยวข้อง ได้แก่ กรมการขนส่งทางบก กรมทางหลวง และสำนักงานตำรวจแห่งชาติ และทดลองใช้งานโดยบริษัทขนส่งในเส้นทางภาคเหนือและภาคตะวันออกเฉียงใต้ จากนั้นในปี พ.ศ. 2545 ได้เริ่มการผลิตโครงเหล็กสำหรับ ผ่านตัวแทนซึ่งมาจากประเทศอังกฤษ
พนัส แอสเซมบลีย์ เริ่มต้นรับงานเกี่ยวกับอุตสาหกรรมป้องกันประเทศในปี พ.ศ. 2546 โดยซ่อมคืนสภาพให้กับรถสงครามยี่ห้อ Pegazo ให้กับหน่วยบัญชาการต่อสู้อากาศยานและรักษาฝั่ง และหน่วยปืนใหญ่ของหน่วยบัญชาการนาวิกโยธิน กองทัพเรือ
ต่อมาในปี พ.ศ. 2548 พนัส แอสเซมบลีย์ พัฒนารถประดูแบบเปิดปีก (Gull Wing) เพื่อให้ตรงกับความต้องการของผู้ผลิตรถยนต์ที่ต้องการขนส่งชิ้นส่วนรถยนต์แบบมิคล์รัน (Mile Run) โดยพัฒนาร่วมกันกับผู้ผลิตรถยนต์และผู้ผลิตรถประดูเปิดปีกจากญี่ปุ่น นอกจากนี้ยังพัฒนารถบรรทุกรถยนต์แบบกึ่งพ่วง ชนิดเพลากลาง เพิ่มความปลอดภัย บริมาณการบรรทุก และตรงความต้องการของผู้ผลิตรถยนต์ และเป็นที่นิยมในปัจจุบัน ขณะที่ในอีกด้าน พนัส แอสเซมบลีย์ได้เข้าสู่อุตสาหกรรมการผลิตอุปกรณ์ในการสนับสนุนภาคพื้นดิน (Ground Support Equipment: GSE) เช่น รถดันและลากจูงอากาศยาน รถบันไดสำหรับผู้โดยสาร รถลำเลียงอาหาร รถสายพานลำเลียงสัมภาระและสินค้า รถน้ำดื่ม รถถ่ายสิ่งปฏิกูล รถลำเลียงสัมภาระและสินค้า และเป็นพันธมิตรการผลิตรถลากจูงเครื่องบินในนามของ Bliss Fox ออสเตรเลีย ในปี พ.ศ. 2549 ได้ผลิตเรือท้องแบน และซ่อมรถยนต์ยี่ห้อ Pinzgauer ให้กับหน่วยบัญชาการต่อสู้อากาศและรักษาฝั่ง กองทัพเรือ และปี พ.ศ. 2550 ได้ผลิตรถลากจูงเครื่องบินขนาดใหญ่ที่สุดในโลก คือ แอร์บัส เอ380 ของสิงคโปร์แอร์ไลน์ ใช้งานที่ท่าอากาศยานซิดนีย์ คิงส์ฟอร์ด สมิท ประเทศออสเตรเลีย 
พ.ศ. 2551 พนัส แอสเซมบลีย์ ได้รับมาตรฐาน ISO 9001:2008 และมาตรฐานความปลอดภัยและสิ่งแวดล้อมของสถานประกอบการ OHSAS 18001 และ TIS 18001 และได้รับการจัดหารถบรรทุกทางทหาร ขนาด 6x6 สำหรับการลากจูงปืนต่อสู้อากาศยานและปืนใหญ่ขนาด 105 มิลลิเมตร ให้กับหน่วยบัญชาการต่อสู้อากาศยานและรักษาฝั่ง กองทัพเรือ และเริ่มต้นการผลิตแทงค์น้ำมันสำหรับอุตสาหกรรมต่าง ๆ อาทิ เหมืองแร่ น้ำมันสำหรับสายการบิน และอุตสาหกรรมต่าง ๆ จากนั้นในปี พ.ศ. 2552 ได้พัฒนา PANUS LSV (Load Sensing Valve Technology) และแบบ ยกด้านหน้า หรือ PANUS TIPPER TRUCK
ในปี พ.ศ. 2564 พนัส แอสเซมบลีย์ ได้พัฒนา รถลำเลียงพลหุ้มเกราะ 8×8 อาร์600 ตามความต้องการของหน่วยบัญชาการนาวิกโยธิน กองทัพเรือ ซึ่งสามารถเคลื่อนที่ได้ทั้งในน้ำและบนบก โดยอาศัยประสบการณ์จากการผลิต รถหุ้มเกราะ แฟนทอม 380เอกซ์-1 สามารถป้องกันกระสุนขนาด 5.56 มม. ได้ สามารถเสริมให้ป้องกันได้ถึง 7.62 มม. โดยเน้นที่การออกแบบแคร่รถ สามารถเปลี่ยนแปลงการใช้งานได้ตามความต้องการ โดยติดตั้งระบบกล้องตรวจการณ์ ระบบการสื่อสาร และระบบการจัดการสนามรบ และส่งมอบรถลำเลียงพลหุ้มเกราะ 8×8 อาร์600 เมื่อวันที่ 9 พฤษภาคม พ.ศ. 2566 ให้กับหน่วยบัญชาการนาวิกโยธิน กองทัพเรือ
การผลิต.
พลเรือน.
พนัส แอสเซมบลีย์ ดำเนินการผลิตส่วนของตัวพ่วงและกึ่งพ่วงสำหรับพลเรือน ดังนี้